‘ইচ্ছে নদী’ ধারাবাহিকে মেঘলার চরিত্রটা শান্তশিষ্ট মেয়ের। সোলাঙ্কিও কি মেঘলার মতোই শান্ত গোছের?
(হেসে) একেবারেই না! ধারাবাহিকের গল্পে কেউ মেঘলাকে দু’টো খারাপ কথা বললেও সে প্রতিবাদ করে না। এ ব্যাপারে আমি কিন্তু একেবারেই উল্টো। আমার কাছের মানুষেরা বলেন, আমি নাকি সুবক্তা। কারণ, প্রতিটা বিষয়েই আমার নিজস্ব মতামত থাকে। আড্ডা দিতে, গল্প করতে দারুণ ভালবাসি। আর একটা ব্যাপার, মেঘলা খুব ভাল গান গায়। আমি কিন্তু গানের গ-ও পারি না!
ধারাবাহিকে আপনার বিপরীতে অভিনয় করছেন বিক্রম (চট্টোপাধ্যায়)। কেমন লাগছে ওঁর সঙ্গে কাজ করতে?
বিক্রমের সঙ্গে এটাই আমার প্রথম কাজ। ও যেহেতু আমার চেয়ে অনেকটাই সিনিয়র, তাই প্রথমদিকে কিছুটা ভয় তো ছিলই। এতদিন ধরে ইন্ডাস্ট্রিতে রয়েছে, এতগুলো ছবিতে অভিনয় করেছে— এই কথাগুলো সব সময় আমার মাথায় ঘুরপাক খেত। কিন্তু বিক্রম এতটাই ফ্রেন্ডলি, যে নিজেই পুরো বিষয়টা সহজ করে দিয়েছিল। আমার একটা খারাপ স্বভাব রয়েছে। সহজে কারও সঙ্গে মিশতে পারি না! এই জায়গাটায় ও আমাকে খুব সাহায্য করেছিল। হি ইজ আ ওয়ান্ডারফুল কো-অ্যাক্টর। অভিনয়ের ব্যাপারে প্রতিদিনই ওর কাছ থেকে কিছু না কিছু শিখি! একটা সময় ছিল, যখন অভিনয়ের পারফেকশনের ব্যাপারে মাথাই ঘামাতাম না। ‘চলো, টেকটা দিয়ে দিই’— এই রকম ছিল আমার মানসিকতা। কিন্তু যত ছোট দৃশ্যই হোক না কেন, যথাযথ গুরুত্ব দিয়ে অভিনয় করাটা আমাকে বিক্রমই শিখিয়েছে।
এত প্রশংসার কারণ কি শুধুই শ্রদ্ধা? নাকি অন্য সমীকরণও রয়েছে? ইন্ডাস্ট্রিতে তো তেমন কথাই শোনা যায়!
আমি আর বিক্রম চুটিয়ে প্রেম করছি— কথাটা আমার কাছে নতুন নয়। এই গুজবের পিছনে একটা কারণও রয়েছে। 
কী কারণ?
লক্ষ্য করে দেখবেন, ধারাবাহিকে আমরা দু’জন বেশিরভাগ সময়ই আবেগঘন দৃশ্যে অভিনয় করি। তা সে ঝগড়ার দৃশ্য হোক বা অন্য কিছু। এই বিষয়টা নিয়ে আমাদের মধ্যে বোঝাপড়াও রয়েছে। ধরুন, সেট’এ সকলে আড্ডা দিচ্ছি। এমন সময় আমাদের দৃশ্যটা দেওয়া হল। সঙ্গে সঙ্গে আমি আর বিক্রম উঠে চলে যাই। একান্তে বসে দৃশ্যটা রিহার্স করি। 
আচ্ছা, সোলাঙ্কির রিলেশনশিপ স্ট্যাটাস কী?
(দু’সেকেন্ড ভেবে) সিঙ্গল!
একটু ভেবে নিলেন মনে হল?
(হাসি)!

বড় পরদার অভিনয়ের প্রস্তাব পেয়েছেন?
অফার তো প্রায়ই আসে! কয়েকটা মেগা ধারাবাহিকের প্রস্তাবও এসেছিল। কিন্তু আমি যেহেতু কনট্র্যাক্টে রয়েছি, তাই প্রজেক্টগুলোয় কাজ করা হয়নি। তবে নতুন অফার এলে খুশি হই। আমার পরিচিতি বেড়েছে, সেই কারণেই অফারগুলো আসছে— এটা ভেবেই ভাল লাগে!
আপনার মাস্টার্স তো যাদবপুর বিশ্ববিদ্যালয় থেকে। আন্তর্জাতিক সম্পর্ক নিয়ে। হঠাৎ অভিনয়ে এলেন কেন?
অভিনয়টা খুব অদ্ভুতভাবে আমার জীবনে চলে এসেছে। মাস্টার্স শেষ হওয়ার পর আমি তখন এম ফিল’এর প্রস্তুতি নিচ্ছি। পরীক্ষাও দিয়েছিলাম। হল’এর বাইরে বসে রয়েছি। হঠাৎ এক ভদ্রলোক এসে বললেন, ‘একটি চ্যানেলে নতুন ধারাবাহিক শুরু হচ্ছে। তুমি কি অভিনয় করবে’? আমি যে কোনওদিন অভিনয় করিনি, সে কথা ওঁকে বললাম। নাচ করতাম। ব্যস, ওইটুকুই! সব শুনে উনি বললেন, ‘ঠিক আছে, এসোই না’। যাই হোক, পরের দিন আমার কোনও কাজ ছিল না। তাই অডিশন দিতে গিয়েছিলাম। জীবনের প্রথম অডিশন। সত্যি বলছি, খুব খারাপ অভিনয় করেছিলাম। আমি যদি সেদিন অডিশনটা নিতাম, তাহলে নিজেকে সিলেক্ট করতাম না (জোরে হাসি)! তিন-চারদিন পর ওঁরা আমাকে ফোন করে বললেন, আমি সিলেক্টেড হয়েছি। আরেকটা মজার কথা বলি?
নিশ্চয়ই! 
যেদিন ওঁরা আমাকে জানালেন যে আমি সিলেক্টেড, তার পরের দিনই এম ফিল’এর রেজাল্ট বেরিয়েছিল। সুযোগও পেয়েছিলাম। খুব কনফিউজ্‌ড হয়ে গিয়েছিলাম সেই সময়। অভিনয়, নাকি পড়াশোনা? শেষমেশ অভিনয়টাকেই বাছলাম। এভাবেই শুরু!
‘কথা দিলাম’এর পর ‘ইচ্ছে নদী’। কেরিয়ার নিয়ে আপনার মূল্যায়ন কী?
টাচ্‌ উড, এখনও অবধি কেরিয়ার ভালই এগোচ্ছে। দ্বিতীয় প্রজেক্টেই এত বড় চ্যানেল, হিট শো পাওয়াটা ভাগ্যের ব্যাপার। ইন্ডাস্ট্রিতে অনেকে রয়েছেন, যাঁরা বছরের পর বছর চেষ্টা করে একটা জায়গা তৈরি করেছেন। আমার ক্ষেত্রে বিষয়টা খুব তাড়াতাড়ি হয়েছে। ‘কথা দিলাম’এর অফারটা নিজে থেকেই আমার কাছে এসেছিল। ‘ইচ্ছে নদী’র ক্ষেত্রেও তাই। কেরিয়ারে এর চেয়ে ভাল বোধহয় আর কিছু হতে পারত না।
বাড়ি থেকে নাকি আপনার জন্য সম্বন্ধ দেখা হচ্ছে?
(হেসে) আরে আমি তো পরের বছর, পরের বছর করে কোনও রকমে সামলে রেখেছি! তবে এটা নিয়ে বাবা-মা’কে খুব একটা দোষ দিতে পারি না। কারণ, সন্তানের জন্য বাবা-মায়েদের একটা চিন্তা থেকেই যায়। কিন্তু এই মুহূর্তে আমার পক্ষে বিয়ের সিদ্ধান্ত নেওয়াটা মুশকিল। সবে কেরিয়ার শুরু করেছি। আপাতত মন দিয়ে কাজটা করতে চাই। পায়ের নীচের জমিটা আরেকটু শক্ত হোক, তারপর না হয় বিয়ের কথা ভাবব।
লাভ ম্যারেজ নাকি অ্যারেঞ্জড— কোনটা করতে চান?
আমি তো প্রেম করেই বিয়ে করতে চাই! প্রেম করে বিয়ে করার মধ্যে একটা মজা রয়েছে। সেই কোন ছোটবেলাতেই প্রেম-টেম করতাম। এখন যা শিডিউল, সেটা আর সম্ভব নয়। সময় কোথায়?